b'\n_START_ARTICLE_\nSened\n_START_SECTION_\nViri s Senedovim imenom\n_START_PARAGRAPH_\nMorda edini znan napis s Senedovim imenom iz odobja njegove vladavine je leta 1909 odkril egiptolog Uvo H\xc3\xb6lscher med izkopavanji Kefrenovega in Menkaurejevega templja v Gizi. H\xc3\xb6lscher je odkril majhno polirano \xc4\x8drepinjo diorita, ki je bila neko\xc4\x8d del plitve sklede, na kateri je pisalo: \xc2\xbbKralj Gornjega in Spodnjega Egipta, Sened\xc2\xab. Napis se bere z desne na levo. Odkrtje dragocenega artefakta je objavil leta 1912. \xc4\x8crepinjo je raziskal tudi George Andrew Reisner in rezultate objavil v knjigi Mikerin, templji tretje piramide v Gizi._NEWLINE_Naslednji vir, ki omenja kralja Seneda, je z za\xc4\x8detka ali sredine \xc4\x8cetrte dinastije. Ime je zapisano v kartu\xc5\xa1i na la\xc5\xbenih vratih v mastabi sve\xc4\x8denika \xc5\xa0erija v Sakari. \xc5\xa0eri je bil \xc2\xbbnadzornik vseh sve\xc4\x8denikov kralja Peribsena v nekropoli kralja Seneda\xc2\xab in \xc2\xbbSenedov bo\xc5\xbeji slu\xc5\xbeabnik\xc2\xab. Senedovo ime je napisano v arhai\xc4\x8dni obliki v kartu\xc5\xa1i, ki je anahronizem, ker so se kartu\xc5\xa1e za\xc4\x8dele uporabljati \xc5\xa1ele pod kraljem Hunijem na koncu Tretje dinastije. Egiptolog Dietrich Wildung omenja \xc5\xa1e dva sve\xc4\x8denika iz Senedovega pogrebnega kulta, Inkefa in Sija, ki sta bila morda \xc5\xa0erijeva sorodnika._NEWLINE_Sened je omenjen tudi na papirusu P. Berlin 3038, ki vsebuje zdravni\xc5\xa1ke recepte in postopka zdravljenja \xc5\xa1tevilnih bolezni. V enem od njih so navodila za zdravljenje kr\xc4\x8dev v nogah, kar ga povezuje z recepturo za mazilo v \xc2\xbbKnjigi posod\xc2\xab. Za knjigo velja, da je bila napisana v \xc4\x8dasu kralja Us\xc3\xa1phaisa, se pravi Dena iz Prve dinastije. Kralj Sened naj bi dobil knjigo kot nasledstveno darilo._NEWLINE_Zadnja omemba Senedovega imena je na majhnem bronastem kipcu kle\xc4\x8de\xc4\x8dega kralja z belo krono Gornjega Egipta in kadilnico v roki._NEWLINE_Egiptolog Peter Munro je poro\xc4\x8dal tudi o glinastem pe\xc4\x8datu s kartu\xc5\xa1o z imenom Nefer-senedj-Ra, za katero je domneval, da je ena od oblik Senedovega imena. Ker pe\xc4\x8dat ni bil nikoli niti narisan niti fotografiran in se je nato izgubil, je Munrojevo odkritje zelo vpra\xc5\xa1ljivo.\n_START_SECTION_\nIdentiteta\n_START_PARAGRAPH_\nSenedovo Horovo ime ostaja neznano. Napis na la\xc5\xbenih vratih v \xc5\xa0erijevi mastabi bi lahko pomenil, da je Sened istoveten s kraljem Set-Peribsenom in da se je v sezname kraljev vneslo ime Sened zato, ker se Setovega imena ni smelo omenjati. Drugi egiptologi, med njimi Wolfgang Helck in Dietrich Wildung, v to niso prepri\xc4\x8dani in trdijo, da sta bila Sened in Set-Peribsen razli\xc4\x8dna vladarja. Egiptologa poudarjata, da sta imeni na la\xc5\xbenih vratih zapisani povsem lo\xc4\x8deno. Razen tega Wildung m\xc3\xa9ni, da je Sened daroval Peribsenu daritveno kapelo v njegovi nekropoli. To teorijo imata Helck in Hermann A. Schl\xc3\xb6gl za vpra\xc5\xa1ljivo, pri \xc4\x8demer se sklicujeta na Sehemibove glinaste pe\xc4\x8date v vhodnem delu Peribsenove grobnice, ki ka\xc5\xbeejo, da je Peribsena pokopal Sehemib in ne Sened.\n_START_SECTION_\nVladanje\n_START_PARAGRAPH_\nNekateri egiptologi (Wolfgang Helck, Nicolas Grimal, Hermann Alexander Schl\xc3\xb6gl in Francesco Tiradritti) so prepri\xc4\x8dani, da je bilo egip\xc4\x8dansko kraljestvo med Nine\xc4\x8derjevo vladavino obremenjeno s preobse\xc5\xbeno in prezapleteno dr\xc5\xbeavno upravo, zato se je kralj odlo\xc4\x8dil, da ga bo razdelil na dva dela in ga prepustil svojima sinovoma ali nekomu, ki bo sposoben vladati obema deloma. Egiptologinja Barbara Bell je v nasprotju z njimi prepri\xc4\x8dana, da je Egipt prizadela gospodarska katastrofa, morda lakota kot posledica ve\xc4\x8dletnih su\xc5\xa1. V tak\xc5\xa1nih okoli\xc5\xa1\xc4\x8dinah bi bila oskrba prebivalstva la\xc5\xbeja v dveh neodvisnih kraljestvih, ki bi se potem, ko bi lakota minila, ponovno zdru\xc5\xbeili. Bellova se pri tem sklicuje na podatke na Kamnu iz Palerma, na katerem so bili v tem obdobju zabele\xc5\xbeeni zelo nizki vodostaji poplav Nila._NEWLINE_Egiptolog Stephan Seidlmayer njeno teorijo spodbija, ker temelji na napa\xc4\x8dnih izra\xc4\x8dunih. Seidlmayer je dokazal, da so bili med Nine\xc4\x8derjevo vladavino nivoji Nila obi\xc4\x8dajni in poudarja, da so na Kamnu iz Palerma dokumentirane samo meritve nilometra v okolici Memfisa in ne ob celem Nilu. Dolgotrajne su\xc5\xa1e so torej izklju\xc4\x8dene._NEWLINE_Nejasno je tudi to, ali je Sened \xc5\xbee delil prestol z nekim drugim vladarjem ali se je kraljestvo razdelilo \xc5\xa1ele ob njegovi smrti. V vseh znanih seznamih kraljev, kot so Sakarski, Abido\xc5\xa1ki in Torinski, je kot Senedov predhodnik omenjen kralj Vadjenes. Po Senedu se seznami razlikujejo: Sakarski in Torinski sezna kraljev kot njegove neposredne naslednike omenjajo Neferkareja I., Neferkasokarja in Hud\xc5\xbeefo I., Abido\xc5\xa1ki pa vse tri presko\xc4\x8di in kot njegovega naslednika omenja kralja D\xc5\xbead\xc5\xbeaja, identi\xc4\x8dnega s kraljem Kasekemvijem. \xc4\x8ce je bil Egipt ob Senedovem prihodu na prestol \xc5\xbee razdeljen, bi morala kralja Sehemib in Peribsen vladati Gornjemu Egiptu, Sened in njegova naslednika Neferkare in Hud\xc5\xbeefa pa Spodnjemu Egiptu. Razdeljeni Egipt je ponovno zdru\xc5\xbeil kralj Kasekemvi.\n_START_SECTION_\nGrob\n_START_PARAGRAPH_\nMesto Senedovega pokopa ni znano. Toby Wilkinson domneva, da bi lahko bil pokopan v Sakari. Svojo domnevo podpira z ugotovitvijo, da niso bili sve\xc4\x8deniki nikoli pokopani dale\xc4\x8d od kralja, katerega posmrtni kult so prakticirali. Wilkinson domneva, da je bil Sened pokopan v velikih ju\xc5\xbenih galerijah v nekropoli kralja D\xc5\xbeoserja iz Tretje dinastije.'